Сатушы Мадинэ чемпионыр хегъащIэ
Ираным и къалащхьэ Тегеран щэкIуэгъуэм и 18 - 24-хэм щекIуэкIащ тэмэму зэхэзымыххэм тхэквондомкIэ я дунейпсо чемпионат. Урысей Федерацэм и командэ къыхэхам хэту зэхьэзэхуэм утыку къыщихьащ тхэквондомкIэ Къэбэрдей-Балъкъэр школым и гъэсэнхэу Сатушы Мадинэрэ Жылэ Татьянэрэ.
Япэ зэIущIищым псори зэхэту 106-8-у шэч къызытумыхьэн текIуэныгъэхэр къыщызыхьа Сатушы Мадинэ финалым 35-0-у щыхигъэщIащ Тыркум щыщ, сурдолимп джэгухэм я иджырей чемпион Ясичи Мерве икIи зи хьэлъагъыр килограмм 49-м нэблагъэхэм я деж дунейпсо чемпион щыхъуащ.
Мы текIуэныгъэм и фIыгъэкIэ Мадинэ игъэзэщIа хъуащ Урысей Федерацэм спортымкIэ и мастерым и мардэр.
Зи хьэлъагъыр килограмм 67-м щIигъухэм я деж Жылэ Татьянэ япэ зэIущIитIым щытекIуащ. АрщхьэкIэ финал ныкъуэ зэпэщIэтыныгъэм щыIэщIэкIа щыуагъэм и зэранкIэ къыхуэхьар домбеякъ медалщ.
Спортсменхэр егъасэ Ахъмэт Амир.
Иджырей чемпионатым къыщагъэлъэгъуа зэфIэкIхэм япкъ иткIэ зэхагъэувэнущ Сурдолимп джэгухэу 2022 гъэм Бразилием щекIуэкIынум Урысей Федерацэм щыщу хэтыну и командэ къыхэхар.

МЭЗКУУ Къан.
